Μητροπολιτική Διακυβέρνηση
Ομιλία του Προέδρου της ΚΕΔΚΕ

ΠΑΡΙ ΚΟΥΚΟΥΛΟΠΟΥΛΟΥ

Δημάρχου Κοζάνης

Θα ήθελα πρώτα απ΄ όλα να σας καλωσορίσω όλους στο σημερινό μας συνέδριο που ξεκίνησε ως μια πρωτοβουλία στην ΚΕΔΚΕ και στην πορεία αγκαλιάστηκε από τους Δήμους της Αθήνας και της Θεσσαλονίκης αλλά και τις ΤΕΔΚ των νομών Αττικής και Θεσσαλονίκης. 

Θέλω να απευθύνω ένα ιδιαίτερο καλωσόρισμα στους εκλεκτούς προσκεκλημένους μας από το εξωτερικό και να τους ευχαριστήσω θερμά για την ανταπόκριση τους στο κάλεσμα μας.

Ευχαριστώ φυσικά και το σύνολο των εισηγητών αλλά και όλων αυτών που δούλεψαν από το Πάντειο Πανεπιστήμιο και την ΚΕΔΚΕ για τη διοργάνωση αυτού του συνεδρίου.

Το συνέδριο μας είναι συνέδριο προβληματισμού και αφορά ένα κρίσιμο θέμα, την οργάνωση της διοίκησης και αυτοδιοίκησης των τοπικών υποθέσεων στις μητροπολιτικές περιοχές και αναφερόμαστε βέβαια κατά κύριο λόγο σ΄ αυτές της Αθήνας και της Θεσσαλονίκης.  

Το συνέδριο αυτό, απ΄ τον ίδιο του το χαρακτήρα, είναι ανοιχτό σε ιδέες και προτάσεις αλλά δεν κρύβω ότι φιλοδοξούμε μέσα από τα συμπεράσματα του, να κάνουμε ένα αποφασιστικό βήμα ώστε να ανοίξει ο δρόμος όχι μόνο για τη συγκεκριμένη μεταρρύθμιση που αφορά τις μητροπολιτικές περιοχές αλλά και για έναν δημόσιο διάλογο που αφορά το σύγχρονο κράτος. 

Από την πλευρά μου, κατανοώ ότι στα πλαίσια ενός χαιρετισμού δεν είναι δυνατόν να καλυφθεί ένα ζήτημα στο οποίο έτσι κι αλλιώς θα έχουμε την ευκαιρία επί δύο ημέρες να ακούμε εισηγήσεις από υπεύθυνους εισηγητές αλλά και να συζητάμε, θέλω όμως να καταθέσω μια βασική θέση.

Το ζήτημα της οργάνωσης των τοπικών υποθέσεων στις μητροπολιτικές περιοχές δεν μπορεί να ειδωθεί αποσπασματικά αλλά εκ των πραγμάτων είναι τμήμα μιας μεγάλης μεταρρύθμισης που πρέπει να γίνει στο ελληνικό κράτος προκειμένου να απαγκιστρωθούμε από αναχρονιστικές δομές που μας οδηγούν σε μια διαρκή αποτελμάτωση και να οδηγηθούμε στη δημιουργία ενός σύγχρονου κράτους. 

Από την πλευρά μου θα καταθέσω δέκα συγκεκριμένες προτάσεις, ετεροβαρείς βέβαια μεταξύ τους. 

Δέκα θέσεις- προτάσεις που έχουν αναπτυχθεί τα τελευταία χρόνια στα συνέδρια της ΚΕΔΚΕ και οι περισσότερες απ΄ αυτές έχουν υιοθετηθεί από τη συντριπτική πλειονότητα εκατοντάδων, ή και χιλιάδων κάποιες φορές αιρετών, που συγκεντρώνονται στα τακτικά συνέδρια μας. 

ΟΙ ΠΡΟΤΑΣΕΙΣ
1. Απαιτείται ο περιορισμός του κεντρικού κράτους σε καθαρά επιτελική λειτουργία. Και για να πούμε τα πράγματα χωρίς περιστροφές, επιτελικό κράτος σημαίνει, αποφασιστική συρρίκνωση του σημερινού κράτους, τόσο στο επίπεδο του προσωπικού όσο και στο επίπεδο των αρμοδιοτήτων που αυτό ασκεί, και κατά συνέπεια και των πόρων που αυτό διαχειρίζεται. 

2. Ευέλικτη Κυβέρνηση. Ευέλικτη Κυβέρνηση σημαίνει προφανώς Κυβέρνηση με λιγότερα Υπουργεία και πρώτα απ΄ όλα προτείνουμε την άμεση κατάργηση των δύο Υπουργείων με χωρική αναφορά που δεν εξυπηρετούν κυριολεκτικά τίποτα παρά μόνο τις ανάγκες του εκάστοτε Πρωθυπουργού προκειμένου να μοιράζει Υπουργικές καρέκλες. 

3. Τριακόσιες ή και λιγότερες μονοεδρικές περιφέρειες για να δώσουμε αποφασιστική απάντηση στο πρόβλημα της διαπλοκής, περιορίζοντας την παρέμβαση των μέσων μαζικής ενημέρωσης και παίρνοντας διαζύγιο απ΄ την πραγματικότητα της ανισοτιμίας των βουλευτών μεταξύ τους αφού είναι γνωστό ότι τα τελευταία χρόνια οι Κυβερνήσεις ολοένα και περισσότερο ρέπουν προς το μοντέλο Κυβέρνηση Α΄  και Β΄ Αθηνών και Α΄ και Β΄ Θεσσαλονίκης. 

4. Σταθερή εμμονή στις δύο βαθμίδες αυτοδιοίκησης, όχι μόνο γιατί αυτό αποτελεί συνταγματική επιταγή αλλά πολύ περισσότερο γιατί αυτό επιβάλει το μέγεθος της χώρας. Κάθε άλλη προσέγγιση με ερμαφρόδιτους τρίτους ή ολίγον τρίτους βαθμούς είναι μια ενέργεια που στερείται κάθε σοβαρότητας. 

5. Δεύτερος βαθμός σε επίπεδο περιφέρειας, με αιρετό περιφερειακό συμβούλιο και αιρετό περιφερειάρχη. Ο αριθμός των περιφερειών μπορεί να προσδιοριστεί μέσα από διάλογο και σε συνάρτηση με άλλες ανατροπές που επιφέρει και έχουν σχέση με το εκλογικό σύστημα.

6. Λιγότεροι Δήμοι και ανασυγκρότηση τους με ένα βασικό χαρακτηριστικό. Η έδρα του Δήμου πρέπει να είναι απολύτως διακριτή και αδιαμφισβήτητη. Η ίδια η ιστορική εξέλιξη της χώρας αλλά και η σημερινή πραγματικότητα οδηγούν σε αβίαστες λύσεις.

7. Με την εξαίρεση της Κρήτης και ίσως ενός ή δύο νησιών ακόμα, μεγάλου μεγέθους, θεσμοθέτηση ενός ΟΤΑ σε κάθε νησί της χώρας, εκλογή Δημάρχου- Κυβερνήτη.

8. Η μητέρα των μεταρρυθμίσεων, φορολογική αποκέντρωση. Μια διαδικασία που δίνει στην έννοια της διαφάνειας πραγματική υπόσταση. Μας φέρνει πιο κοντά στην αυτοδιοίκηση της ευθύνης, ταυτίζοντας τις έννοιες αρμοδιότητα και ευθύνη, αλλά κυρίως και πάνω απ΄ όλα ενισχύει αποτελεσματικά το μοντέλο της ανταγωνιστικότητας το οποίο επιβάλει και επιτάσσει η εποχή μας.     

9. Λιγότεροι και αποτελεσματικοί μηχανισμοί ελέγχου μιας και ο σημερινός δαίδαλος δεν εξυπηρετεί τίποτα άλλο, παρά τη συστηματική προσπάθεια διαβολής των αποκεντρωμένων θεσμών και τις επικοινωνιακές ανάγκες των εκάστοτε Υπουργών και γενικότερα των Κυβερνήσεων.            

10.  Συνένωση των Μητροπολιτικών λειτουργιών σε Αθήνα- Θεσσαλονίκη, με τη μορφή συνδέσμου ΟΤΑ πρώτου βαθμού, με ex officio προεδρία του εκάστοτε Δημάρχου Αθηνών και Θεσσαλονίκης, αντίστοιχα, για να μη φοβίσουμε παραπάνω απ΄ όσο πρέπει το πολιτικό σύστημα της χώρας που φοβάται την άμεση εκλογή, μιλώντας ψιθυριστά για δεύτερο πρωθυπουργό.

Υπάρχει βέβαια και ο αντίλογος. Πώς είναι δυνατόν να μιλάμε για τέτοιου τύπου ανατροπές στην Ελλάδα τη στιγμή που η κεντρική Κυβέρνηση είναι αρμόδια για την κατασκευή του πεζοδρόμου στην Ερμού και σε καθημερινή βάση για την καλή λειτουργία των μπεκ, τα οποία ποτίζουν τις νησίδες της οδού Κηφισίας. 

Το ζήτημα όμως είναι πόσο μπορεί να συνεχιστεί αυτή η κατάσταση. Πρέπει να συνειδητοποιήσουν πρώτα απ΄ όλα οι πολίτες αυτής της χώρας ότι το τέλμα στο οποίο παραμένει η χώρα και το πολιτικό της σύστημα, παράγει γνωστά φαινόμενα στα οποία στρέφουν την πλάτη τους εδώ και χρόνια, αλλά πολύ περισσότερο ότι η καθυστέρηση εναρμόνισης της χώρας μας με τη σύγχρονη πραγματικότητα έχει για όλους μας βαρύτατο τίμημα.

Θα θυμίσω δύο αγαπημένα μου παραδείγματα που αφορούν τη Δανία και τη Σουηδία.

Η Δανία κατάφερε σε τρία χρόνια να περιορίσει αποφασιστικά την ανεργία και ν΄ αυξήσει αντίστοιχα την απασχόληση με μια πολύ απλή επιλογή. Κατάργηση στην πράξη του κεντρικού μηχανισμού του Υπουργείου Εργασίας και του εκεί ΟΑΕΔ και αποκέντρωση πόρων και αρμοδιοτήτων στις Κομητείες και τους Δήμους της. 

Η σουηδική οικονομία είναι στην κορυφή της ανταγωνιστικότητας παγκοσμίως και θέλω να θυμίσω ότι οι δείκτες με τους οποίους αξιολογούνται οι οικονομίες ως προς την ανταγωνιστικότητα τους, στη συντριπτική τους πλειονότητα αποτελούν τοπική υπόθεση.

Δεν ξέρω αν είναι περιττό ή όχι, αλλά θα ήθελα να θυμίσω ότι στη μεν ανταγωνιστικότητα η Ελλάδα είναι ουραγός, στη δε ανεργία κρατάει τα θλιβερά πρωτεία.

Έχει τίμημα λοιπόν η καθυστέρηση των αλλαγών και δεν  πρόκειται απλώς για μία μικροδιευθέτηση των διαφορών που υπάρχουν μεταξύ των αιρετών που υπηρετούν τους αποκεντρωμένους θεσμούς και του πολιτικού συστήματος της χώρας.
Ένας άλλος προσφιλής αντίλογος αφορά τις υπαρκτές αδυναμίες της Τ.Α.

Οι απαντήσεις υπάρχουν και είναι πολλές. Θα περιοριστώ όμως σε μία. Είναι γνωστό ότι η χώρα μας στη διαχείριση απορριμμάτων ζει, κυριολεκτικά, στο μεσαίωνα. Είναι τυχαίο ότι στη μοναδική περιφέρεια της χώρας που έλυσε οριστικά το πρόβλημα δεν αναμίχθηκε ουδείς άλλος πλην της τοπικής αυτοδιοίκησης πρώτου βαθμού;

Κλείνοντας, θέλω να μεταφέρω, όχι βέβαια για τους Ευρωπαίους συναδέλφους μας που γνωρίζουν πολύ καλύτερα από μας τη σύγχρονη πραγματικότητα, αλλά για όλους εμάς τους υπόλοιπους, την πρόσφατη ομιλία στη σύνοδο κορυφής της αυτοδιοίκησης στο Βρότσλαβ της Πολωνίας, της Δημάρχου του Ελσίνκι της κ. Σιτόνεν. 

Στόχος μας είπε η κ. Δήμαρχος είναι η δημιουργία μιας ανταγωνιστικής πόλης στον 21ο αιώνα. 

Προκειμένου να το πετύχουμε αυτό επενδύουμε συστηματικά στην κοινωνία της γνώσης.

Αυτό σημαίνει τρεις προτεραιότητες. 

1. Συγκεκριμένη προσαρμογή των εκπαιδευτικών ιδρυμάτων, όλων των βαθμίδων, των οποίων ως γνωστόν έχουμε την ευθύνη και ήδη το έχουμε κάνει πράξη.

2. Δημιουργία κατάλληλου επενδυτικού κλίματος για την προσέλκυση επενδύσεων σύγχρονης τεχνολογίας και καινοτομίας.

3. Συστηματική προσπάθεια για την καταπολέμηση φαινομένων κοινωνικού αποκλεισμού. Επειδή λοιπόν τα παιδιά, οι αυριανοί πολίτες, με ενδεχόμενη αδυναμία πρόσβασης στις νέες τεχνολογίες, μπορούν να εντοπιστούν στις ηλικίες μεταξύ 3 και 4 ετών, αναπτύσσουμε ένα συγκεκριμένο πρόγραμμα έτσι ώστε να εντοπίζουμε σ΄ αυτή την κρίσιμη ηλικία παιδιά που έχουν ενδεχόμενη μαθησιακή δυσκολία, δεδομένου ότι ο κοινωνικός αποκλεισμός στην εποχή της κοινωνίας της γνώσης και της σύγχρονης τεχνολογίας είναι πολύ πιο οδυνηρός απ΄ οποιοδήποτε άλλο κοινωνικό αποκλεισμό.

Το συγκεκριμένο παράδειγμα δεν το είπα βέβαια για να μελαγχολήσουμε αλλά για να καταλάβουμε πως οι καιροί δεν περιμένουν.

Για 15 μήνες η χώρα κινήθηκε στον αστερισμό της ήπιας προσαρμογής, σε μια πραγματικότητα η οποία όμως από την  πλευρά της είναι σκληρή. 

Θέλω να πιστεύω ότι όσα συνέβησαν προχθές στις Βρυξέλλες θα  λειτουργήσουν ως έναυσμα για αποφάσεις.

Είναι ώρα για αποφάσεις, είναι ώρα για ρήξεις και τομές. 

